ওয়েব ডেস্ক: শেষ লগ্নে বিপত্তি। দমকলের তত্পরতায় অল্পের জন্য এড়ানো গেল বড়সড় দুর্ঘটনা। নবমীর গভীর রাতে সন্তোষ মিত্র স্কোয়ারের মণ্ডপে আগুনের ফুলকিতে ছড়াল আতঙ্ক। নবমীর রাতে তখন ১টা পার করেছে। সন্তোষ মিত্র স্কোয়ারের মণ্ডপে হঠাত্ই একটি ঝাড়বাতি থেকে আগুনের ফুলকি পড়তে থাকে। মুহূর্তে আতঙ্ক ছড়ায় এলাকায়। ঘটনাস্থলে দমকল পৌঁছে মণ্ডপ খালি করিয়ে দেয়। প্রতিমা দর্শন বন্ধ করে দেয় কলকাতা পুলিশ।  এর পরই এলাকায় উত্তেজনা ছড়ায়। উদ্দেশ্যপ্রণোদিতভাবে তাদের পুজো বন্ধ করার চেষ্টা চলছে বলে অভিযোগ তুলে পুলিশকে ঘিরে বিক্ষোভ দেখাতে থাকেন স্থানীয়রা। তাদের দাবি, দুর্গার সোনার শাড়ি দেখতে এবার তাদের পুজোয় প্রচুর ভিড় হচ্ছে। ফলে তাদের পুজো বন্ধ করতে চাইছেন একাধিক নামি পুজোর উদ্যোক্তারা।